CELEX: 62020TN0771
Language: da
Date: 2020-12-29 00:00:00
Title: Sag T-771/20: Sag anlagt den 29. december 2020 — KS og KD mod Rådet m.fl.

22.2.2021   
            
            
               DA
            
            
               Den Europæiske Unions Tidende
            
            
               C 62/43
            
         
      Sag anlagt den 29. december 2020 — KS og KD mod Rådet m.fl.
      (Sag T-771/20)
      (2021/C 62/54)
      Processprog: engelsk
      
         Parter
      
      
         Sagsøgere: KS og KD (ved F. Randolph, QC, og solicitor J. Stojsavljevic-Savic)
      
         Sagsøgte: Rådet for Den Europæiske Union, Europa-Kommissionen og Tjenesten for EU’s Optræden Udadtil
      
         Sagsøgernes påstande
      
      
                  —
               
               
                  De sagsøgte tilpligtes in solidum eller hver for sig at betale sagsøgerne erstatning og godtgørelse (herunder betaling af renter til en sats og for en periode, som Retten finder passende) for den skade, som sagsøgerne har lidt som følge af det ansvar, som de sagsøgte i henhold til artikel 340, stk. 2, TEUF har pådraget sig for krænkelse af sagsøgernes grundlæggende menneskerettigheder, nærmere bestemt artikel 2, 3, 6, 8 og 13 i den europæiske konvention til beskyttelse af menneskerettigheder og grundlæggende frihedsrettigheder (1) og artikel 2, 4 og 47 i Den Europæiske Unions charter om grundlæggende rettigheder (herefter »chartret«), for så vidt angår den første sagsøger, og EMRK’s artikel 2, 3, 6 og 13 og chartrets artikel 2, 4 og 47, for så vidt angår den anden sagsøger.
               
            
                  —
               
               
                  De sagsøgte tilpligtes at betale sagsøgernes sagsomkostninger i henhold til artikel 134 i Rettens procesreglement, idet disse omkostninger for at undgå tvivl ikke er begrænset til den retshjælp, som Retten bevilgede ved kendelse af 20. november 2020, og omfatter omkostningerne i forbindelse med sagen for Human Rights Review Panel (menneskerettighedspanel, herefter »HRRP«).
               
            
         Søgsmålsgrunde og væsentligste argumenter
      
      Sagsøgerne ønsker at opnå erstatning og godtgørelse i henhold til artikel 340, stk. 2, TEUF for den skade, som de hævder at have lidt som følge af, at de sagsøgte angiveligt har krænket sagsøgernes grundlæggende menneskerettigheder, navnlig EMRK’s artikel 2 (processuelt element), artikel 3, artikel 6, stk. 1, og artikel 13 og de tilsvarende bestemmelser i chartrets artikel 2, 4 og 47.
      Søgsmålet vedrører omstændigheder, der indtrådte efter den 8. december 2008, hvor ansvaret for politi og retsvæsen blev overført fra De Forenede Nationers midlertidige administrative mission i Kosovo (UNMIK) til Den Europæiske Union, idet EULEX havde overtaget den fulde operative kontrol med hensyn til retsstatsområdet efter vedtagelsen af Rådets fælles aktion 2008/124/FUSP (2) den [4.] februar 2008. EULEX blev ved denne fælles aktion tillagt et eksekutivt mandat med henblik på at sikre, at krigsforbrydelser, interetnisk kriminalitet og anden grov kriminalitet skulle »efterforskes behørigt, retsforfølges, afgøres og håndhæves i overensstemmelse med den gældende lov«.
      Sagsøgerne har gjort gældende:
      
                  —
               
               
                  at de sagsøgte begik en vedvarende overtrædelse af EMRK’s artikel 2 og 3 (processuelle elementer), idet de ikke traf afhjælpende foranstaltninger efter, senest den 29. april 2016, at have modtaget underretning om, at HRRP havde fundet, at EULEX under udøvelsen af sit eksekutive mandat havde tilsidesat EMRK’s artikel 2 og 3.
               
            
                  —
               
               
                  at Rådets afgørelse om at nedsætte HRRP uden at tillægge dette panel beføjelser til at bevilge retshjælp til berettigede personer samt beføjelser til at håndhæve dets afgørelser og til at sikre retsmidler til afhjælpning af de konstaterede overtrædelser udgør en vedvarende overtrædelse af EMRK’s artikel 6 og 13 samt af chartrets artikel 47.
               
            
                  —
               
               
                  at Rådet og EU-Udenrigstjenesten den 12. oktober 2017 foretog en forkert anvendelse af eller misbrugte deres udøvende beføjelse ved at hævde, at EULEX havde gjort sit bedste for at efterforske bortførelsen og de mulige drab på den første sagsøgers ægtefælle og den anden sagsøgers ægtefælle og søn, og at det ikke var hensigten, at panelet skulle have karakter af et retsligt organ.
               
            
                  —
               
               
                  at den udøvende beføjelse blev anvendt forkert eller på en uhensigtsmæssig måde, for så vidt som Rådets afgørelse (FUSP) 2018/856 (3) ophævede EULEX’ eksekutive mandat den 8. juni 2018, selv om overtrædelserne fortsat stod på.
               
            
         (1)  Den europæiske konvention til beskyttelse af menneskerettigheder og grundlæggende frihedsrettigheder, undertegnet i Rom den 4.11.1950 (herefter »EMRK«).
      
         (2)  Rådets fælles aktion 2008/124/FUSP af 4.2.2008 om Den Europæiske Unions retsstatsmission i Kosovo, EULEX KOSOVO (EUT 2008, L 42, s. 92).
      
         (3)  Rådets afgørelse (FUSP) 2018/856 af 8.6.2018 om ændring af fælles aktion 2008/124/FUSP om Den Europæiske Unions retsstatsmission i Kosovo (EUT 2018, L 146, s. 5).